‘આતંક’ શબ્દ વાપરવા સાથે તેનો ઈશારો કેદીઓ તરફ નહીં, પરંતુ દિવાલ પાસે કતારબંધ ઊભેલા સૈનિકો તરફ હતો. એસએસને અહીંથી ચાલ્યા જવા માટે એ આહવાન આપી રહ્યો હતો, અને તેમને શાંતિથી જવા દેવા માટે એ કેદીઓને વિનવી રહ્યો હતો! એણે કહ્યું કે સાથીરાષ્ટ્રોના ભૂમીદળોના કમાન્ડર જનરલ મોન્ટગોમરીએ જાહેર કર્યું છે કે હારેલા પ્રત્યે માનવીય વર્તન રાખવામાં આવે, અને જર્મનોનો ન્યાય તોળતી વેળાએ અપરાધભાવ અને ફરજ વચ્ચેના તફાવતને દરેક વ્યક્તિ યોગ્ય રીતે ઓળખે! “મોરચા પર લડેલા સૈનિકો કે અન્ય જગ્યાએ ફરજ બજાવી હોય તેવા નાના માણસોને, પોતાને જર્મન તરીકે ઓળખાવનાર ટોળકીએ આચરેકા દુષ્કૃત્યો માટે જવાબદાર ગણશો નહીં.” પોતાના જ દેશબંધુઓના બચાવમાં તે એવાં વાક્યો કહી રહ્યો હતો, જેને કાળરાત્રીમાંથી બચી ગયેલા એ કેદીઓ, આવનારા કેટલાયે વર્ષો સુધી ફરી-ફરીને સાંભળતા રહેવાના હતા! અને છતાંયે આવો બચાવ કરવાનો જો કોઈને અધિકાર હોય અને પૂરી સહનશક્તિ સાથે જેની વાત સાંભળવી પડે એવો કોઈ માણસ હોય તો એ એક માત્ર હેર ઓસ્કર શિન્ડલર જ હતો!